ไม่ชอบพูด
โดย...ทีมข่าวการเงินโพสต์ทูเดย์
11 ก.ค. 2559

โดย...ทีมข่าวการเงินโพสต์ทูเดย์
ไม่ว่าจะโดนรองนายกฯ สมคิด จาตุศรีพิทักษ์ แซวทีเล่นทีจริง ให้ อภิศักดิ์ ตันติวรวงศ์ รมว.คลัง พูดให้เยอะขึ้นเพราะทำงานตั้งเยอะแยะ มากมายหลายเรื่อง แต่ไม่ค่อยจะบอกให้ใครรู้เลยว่าทำอะไร ไปบ้าง 
เรื่องพูดนี่ คนชื่อเล็กแต่ตัวใหญ่อย่างเฮียจิ๋ว อภิศักดิ์ ไม่ถนัดจริงๆ ขุนคลังยืนยันว่าชอบทำ ไม่ชอบพูด เรื่องนโยบายให้รองฯ สมคิดพูดคนเดียวดีกว่า เพื่อความเป็นยูนิตี้และให้คนไม่สับสน
เฮียจิ๋ว บ่นอุบว่าบางทีคนก็ไม่เข้าใจ โดยเฉพาะเรื่องภาษีที่ดินและสิ่งปลูกสร้างหาว่าราคาบ้านที่จะเก็บภาษีหลังแรกตั้งราคาไว้ถึง 50 ล้านบาท มันเข้าข้างคนรวยชัดๆ ขุนคลังยืนยันว่าเจตนารมณ์ของกฎหมายจะไม่เก็บภาษีบ้านหลังแรกอยู่แล้ว เพราะเขาสร้างไว้อยู่อาศัยเองก็ควรจะได้ยกเว้นไม่ว่าราคาจะถูกจะแพงแค่ไหน
นี่ไม่ได้เข้าข้างใครแต่บ้านหลังแรกของทุกคนก็จะมีราคาตามฐานะ เจตนารมณ์ของกฎหมายต้องการให้แลนด์ลอร์ดทั้งหลายเอาที่ดินที่ครอบครองไว้มาทำประโยชน์ต่อเศรษฐกิจ ส่วนหน้าตากฎหมายจะออกมาอย่างไรก็ขอให้รอดูตอนผ่านการพิจารณาจาก สนช.แล้วดีกว่า